Cel mai scump film de până atunci, unul dintre cele mai reușite exemple ale expresionismului german din film și nu numai din film, "Metropolis" a costat aproximativ 5 milioane de mărci "Reichsmark" (moneda germană între 1924 - 1948); suma corespunde azi la circa 16,6 mil. €. După premiera fără succes care a avut loc în Germania, filmul a fost tăiat substanțial în lungime, considerându-se că era prea lung pentru marele public. Ulterior, în ciuda a numeroase eforturi de a fi restaurat la forma inițială, publicul de pretutindeni a avut parte doar de copii scurtate și editate în diferite moduri de diferiți așa-ziși "experți". Originalul, mai lung, se pare că s-a pierdut, și până de curând nu a putut fi regăsit sau reconstruit. Inconsistența copiilor ulterioare, respectiv devierea de la opera originală, au fost agravate de faptul că pe piața americană dreptul de autor (copyright) asupra filmului expirase în 1953, fapt care a dus la o adevărată proliferare de diferite versiuni, fiecare pretinzând a fi "cea mai apropiată de original".